用子藺韵賦九日小酌
作者：王之道
朝代：宋

paragraphs: 春日歸來忽重九，潦旱相仍歲無有。
庭前巖桂獨青青，此意於人亦良厚。
欲酬佳節拚一醉，會有白衣來送酒。
須臾殽核第羅列，無蟹猶空把螯手。
坐來靈雨灑珠璣，洗出湖山競高秀。
三公在望無百里，咫尺銀屏擁其後。
長篇落紙箭離筈，大白浮醪簷注溜。
細看黄菊與紅茱，想像年時還話舊。
登高何必須人扶，我有笻杖頗堅痩。
明朝寫出醉中語，牽帥不知誰唱首。